
Crescut în dreapta credință, Sfântul Antim a căzut în robie turcească, iar după ce a 
fost eliberat a învăţat arta sculpturii, trăind în preajma Patriarhiei de la Constan- 
tinopol. Adus la Bucureşti de Sfântul Constantin Brâncoveanu, a învăţat meşte- 
şugul tiparului şi apoi a înființat o tipografie la Mănăstirea Snagov. Ales stareţ al 
mănăstirii și apoi episcop la Râmnic, a ajuns, în cele din urmă, mitropolit al Ţării 
Româneşti, ctitorind Mănăstirea Antim din Bucureşti. A înființat și școli pentru 
copiii săraci, după care a fost exilat pe nedrept şi chinuit de către turci, până când a 
fost ucis, fiindu-i tăiat capul. Trupul i-a fost aruncat în sudul Dunării, în apele Tun- 
giel. 
&&& 


Rugăciunile începătoare 


În numele Tatălui, şi al Fiului şi al Sfântului Duh. Amin. 


Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă ie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 





Doamne, curăţeşte păcatele noastre; 
Stăpâne, iartă fărădelegile noastre; 
Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, sfințească-se numele Tău, vie împărăţia Ta, fa- 
că-se voia Ta precum în cer aşa şi pe pământ. Pâinea noastră cea spre fiinţă dă- 
ne-0 nouă astăzi. Și ne iartă nouă greşalele noastre, precum şi noi iertăm gre- 
şiților noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem Ție, ca unui Stăpân, noi, păcătoşii robii Tăi, 
miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 


Și acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 





adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Şi 
S-a întrupat de la Duhul Sfânt şi din Maria Fecioara Și S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, Să 
judece viii şi morţii, A cărui Împărăţie nu va avea Sfârşit. 

Și întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morţilor şi viaţa veacului ce va să fie. Amin ! 

Editura Praxis a Arhiepiscopiei Râmnicului 


http://arhiepiscopiaramnicului.ro/audio/audio-acatistul-sfantului-ierarh-martir-antim- 
ivireanul 


Condacul 1 
Ție, Sfinte părinte ierarhe Antim, ca unui ales păstor duhovnicesc al Ţării Ro- 
mâneşti, mare apărător al tuturor celor săraci, luminător al credincioşilor şi următor 





al Pătimirilor Domnului, îți aducem din inimă aceste smerite laude, cu dragoste 
cântând: Bucură-te, Sfinte ierarhe Antim, mucenice al lui Hristos! 


Icosul 1 

Toţi credincioşii dreptmăritori, cunoscându-te ca pe un păstor neînfricat şi bun chi- 
vernisitor al dumnezeieştilor Taine, cu smerită evlavie te laudă așa: 

Bucură-te, că numele Sfântului apostol Andrei mai înainte de călugărie l-ai purtat, 
Bucură-te, că toţi cei oropsiţi şi părăsiţi, la tine adăpost au aflat; 

Bucură-te, că în scaun de mitropolit de un alt sfânt mucenic ai fost numit; 
Bucură-te, că în grele încercări ai rămas neclintit; 

Bucură-te, că la înscăunarea ta în limba română ai predicat; 

Bucură-te, că pe toţi cei îndureraţi şi suferinzi i-ai ajutat, 

Bucură-te, că tu însuţi, izbăvit, pe cei robiţi de patimi i-ai miluit; 

Bucură-te, că porunca Mântuitorului de a iubi toate neamurile o ai împlinit; 
Bucură-te, că pe potrivnicii faptelor bune întotdeauna i-ai ruşinat; 

Bucură-te, că pe cei lacomi de bogății lumeşti i-ai mustrat; 

Bucură-te, că, prin smerenie, pe cele de sus le-ai dobândit; 

Bucură-te, că toţi talanţii duhovniceşti cu înţelepciune i-ai înmulțit; 

Bucură-te, Sfinte ierarhe Antim, mucenice al lui Hristos! 


Condacul 2 

Ca un diamant duhovnicesc în grădina Ortodoxiei româneşti ai răsărit, iar acum ai 
adus rod în Biserica biruitoare a Dumnezeului Celui în Treime închinat, căruia, 
împreună cu toţi Sfinţii, Îi cânţi: Aliluia! 


Icosul 2 

Dreapta credinţă prin Sfântul Botez ai primit-o, ajungând pentru Biserica lui Hris- 
tos stâlp neclintit al mărturisiri, pentru care noi toţi îți cântăm: 

Bucură-te, cel ales de Dumnezeu şi cu daruri împodobit; 

Bucură-te, că prin harul lui Hristos mintea ţi-ai sfinţit; 

Bucură-te, că prin tine Mântuitorul în multe graiuri a vorbit; 

Bucură-te, că prin tine în multe mănăstiri darul scrisului a strălucit; 

Bucură-te, că şi pământul ţării noastre cu gândul tău curat l-ai făcut a rodi; 
Bucură-te, că dreptei credinţe cu multă râvnă ai dorit a sluji; 

Bucură-te, că învăţăturile eretice nu le-ai primit; 

Bucură-te, că toate cursele şi ispitele demonilor cu puterea Crucii le-ai biruit; 
Bucură-te, că împotriva obiceiurilor păgâneşti neobosit ai luptat; 

Bucură-te, că iscusit pescar de oameni, întru smerenia ascultării, te-ai arătat; 
Bucură-te, că pământul tău natal, Georgia, Sfânta Evanghelie tipărită de ucenicii 
tăi români a primit; 





Bucură-te, că pentru apărarea dreptei credinţe mult ai pătimit; 
Bucură-te, Sfinte ierarhe Antim, mucenice al lui Hristos! 


Condacul 3 

Viaţa ta cu totul îmbunătățită, Sfinte ierarhe şi mucenice Antim, mult a strălucit, 
până departe vestindu-se; de aceea, te rugăm: Primeşte de la noi această puţină ru- 
găciune, ducând-o la Tronul lui Dumnezeu, unde ai fost primit, cântând: Aliluia! 


Icosul 3 

Sfântul mucenic Constantin Vodă Brâncoveanu, în Ţara Românească te-a chemat, 
iar poporul, simțind harul tău, îndată te-a urmat, pentru care şi noi îţi cântăm unele 
ca acestea: 

Bucură-te, minte prea luminată şi cu totul curățită de patimile omeneşti; 

Bucură-te, împreună slujitor cu cetele îngereşti; 

Bucură-te, vrednicule împlinitor al sfintelor nevoinţe; 

Bucură-te, suflet pecetluit cu aurul curat al dreptei credinţe; 

Bucură-te, că inima ta a devenit comoară de daruri duhovniceşti; 

Bucură-te, minte pătrunzătoare a tainelor cereşti; 

Bucură-te, că Sfintele Scripturi toată viaţa le-ai cercetat, 

Bucură-te, că de dumnezeieşti descoperiri adeseori te-ai bucurat; 


Bucură-te, că prin tainica şi nebiruita putere a rugăciunii, multe suflete ai mântuit; 
Bucură-te, podoabă aleasă, plină de mireasma Duhului, cea de negrăit; 

Bucură-te, că în Dumnezeu nădăjduind, orice necazuri şi primejdii ai răbdat; 
Bucură-te, că în toate încercările Hristos pavăză ţi S-a arătat; 

Bucură-te, Sfinte ierarhe Antim, mucenice al lui Hristos! 


Condacul 4 

Deprins fiind tu încă din tânără vârstă cu greutățile vieţii în robie, mai apoi ai luat 
pe umeri Crucea nevoinţei monahale, cu asprimile şi rânduielile ei, dar te-ai întărit, 
rugându-te în Duh şi Adevăr, şi cântai lui Dumnezeu cu bucurie: Aliluia! 


Icosul 4 

Mulţi dintre păstoriţii tăi de lumina slujirii tale s-au lăsat călăuziți, iar clevetitorii, 
în sărăcia cugetării lor, au amuţit. Pentru aceasta, cu umilinţă, te rugăm, primeşte 
de la noi aceste cântări: 

Bucură-te, păstorule mult luminat al turmei Domnului Hristos; 

Bucură-te, că pe cei nevinovaţi din mâinile vrăjmaşilor văzuţi şi nevăzuţi i-ai scos; 
Bucură-te, că dezbinările şi ereziile le-ai surpat; 

Bucură-te, că primejdiile şi uneltirile nu te-au înfricoşat; 

Bucură-te, că mai mult decât orice, sfinţenia Adevărului ai iubit; 





Bucură-te, că numai lui Dumnezeu în Treime cu vrednicie I-ai slujit; 
Bucură-te, că prin aceasta cu marii nevoitori te-ai asemănat; 

Bucură-te, că pe cei potrivnici şi înrăiţi, după dreptate i-ai mustrat; 
Bucură-te, că prin pilda ta înaltă ne-ai îmbărbătat pe toţi; 

Bucură-te, că pe noi, cei întunecaţi cu păcatele, la lumina vieţii ne scoţi; 
Bucură-te, că şi pe cei de alte credinţe cu milă i-ai cercetat, 

Bucură-te, că învăţăturile greşite cu dragoste le-ai îndreptat, 

Bucură-te, Sfinte ierarhe Antim, mucenice al lui Hristos! 


Condacul 5 
Chemând lângă tine pe toţi creştinii dreptmăritori, de slujirea ta, sfinte, aceştia s-au 
bucurat; iar noi, pătrunşi de sfânt fior, cântăm lui Dumnezeu: Aliluia! 


Icosul 5 

Cu totul luminat ca o făclie în sfeşnic te-ai arătat, părinte ierarhe, pe toţi îndem- 
nându-i la credinţa curată, pentru care şi noi cu umilinţă îţi aducem laudele acestea: 
Bucură-te, că şi prin tine, sfinte, dreapta credinţă s-a arătat; 

Bucură-te, că oile cele cuvântătoare în tine au avut păstor adevărat; 

Bucură-te, că şi patriarhul Ciprian te-a recunoscut ca pe un vas ales de Dumnezeu; 
Bucură-te, că rugul aprins al rugăciunilor către Hristos nu s-a stins în mănăstirea ce 
poartă numele tău; 

Bucură-te, că toate uneltirile celui viclean le-ai biruit; 

Bucură-te, că pe slujitorii Sfântului Altar la sfinţenie i-ai povăţuit; 

Bucură-te, că pe cei iubitori de rugăciune curată şi neîncetată, tu îi călăuzeşti; 
Bucură-te, că, pentru cei smeriţi, taine negrăite spre folos rosteşti; 

Bucură-te, că toţi din izvorul cuvintelor tale s-au adăpat; 

Bucură-te, că, spre rugăciunea inimii şi lucrarea lăuntrică, pe toţi i-ai îndemnat; 
Bucură-te, adânc şi smerit slujitor al Sfintei Liturghii cereşti; 

Bucură-te, că tu cu Sfinţii Îngeri împreună slujeşti; 

Bucură-te, Sfinte ierarhe Antim, mucenice al lui Hristos! 


Condacul 6 

Pe vrăjmaşii Adevărului celui descoperit de Sus, cu sfinţenia şi înţelepciunea vieţii 
tale i-ai înfruntat, iar domnul Ţării Româneşti, de tine fiind întărit în dreapta cre- 
dință, cânta lui Dumnezeu: Aliluia! 


Icosul 6 

Din dumnezeiască iconomie, la Sfântul voievod Constantin Brâncoveanu, cuvin- 
tele şi evlavia ta răsunet curat au aflat, când în scaunul Mitropoliei Ţării Româneşti 
ai fost adus, iar credincioşii cu bucurie ţi-au cântat: 





Bucură-te, că tot poporul binecredincios, aflând vestea înscăunării tale, mult s-a 
bucurat; 

Bucură-te, că pe toţi, cu sfântă şi arhierească grijă, i-ai binecuvântat; 

Bucură-te, că mitropolit mult iubit de păstoriţii tăi ai rămas; 

Bucură-te, că şi pe cei şovălielnici şi nepricepuţi, la credinţa ortodoxă i-ai atras 
Bucură-te, că, în cuvinte de foc, dumnezeieşte i-ai îmbărbătat 

Bucură-te, că şi învăţăturile bisericeşti în chip strălucit propovăduindu-le, neîn- 
fricat le-ai apărat; 

Bucură-te, arhiereu prea înţelept, de Dumnezeu ajutat totdeauna; 

Bucură-te, că glasul tău ca un sunet plăcut a răsunat întruna; 

Bucură-te, că preoţii smeriţi cu adevărat te-au iubit şi ți-au urmat; 

Bucură-te, că la apărarea sfintei Ortodoxii pe toţi credincioşii i-ai chemat; 
Bucură-te, că pe vrăjmaşii văzuţi şi nevăzuţi i-ai surpat; 

Bucură-te, că pe creştinii dreptmăritori şi smeriți mult i-ai mângâiat; 

Bucură-te, Sfinte ierarhe Antim, mucenice al lui Hristos! 


Condacul 7 

Cu sfinţenie şi înţeleaptă râvnă propovăduind cuvântul lui Dumnezeu, turma cea 
duhovnicească ai adăpat-o şi Adevărului totdeauna slujind, i-ai învăţat pe toți să 
cânte lui Dumnezeu: Aliluia! 


Icosul 7 

Din scaunul arhieresc fiind îndepărtat, ca oarecând Sfântul loan Gură de Aur, tem- 
niță şi surghiun ai suferit, Sfinte Antim, prin uneltirile celor fără de lege. De ace- 
stea toate noi amintindu-ne, cu zdrobire de inimă neîncetat îţi cântăm: 

Bucură-te, al Sfintei Treimi vas ales, cu virtuţi împodobit; 

Bucură-te, că prin chinuri muceniceşti smerenie desăvârşită ai dovedit; 

Bucură-te, că nedreaptă osândă ai răbdat,; 

Bucură-te, că mânia vrăjmaşilor ai înfruntat; 

Bucură-te, că, întemnițat fiind, te aflai în rugăciune neîncetată; 

Bucură-te, că, în suferinţă, îngerii Domnului te-au mângâiat îndată; 

Bucură-te, că Pronia cerească prin tine s-a arătat; 

Bucură-te, arhiereu de trei ori strălucit şi slujitor nebiruit al Marelui Împărat; 
Bucură-te, că pe toate cele trecătoare, le-ai socotit deşertăciuni neîntemeiate; 
Bucură-te, că în mâinile prigonitorilor ai fost predat din răutate; 

Bucură-te, că pe drumul exilului Domnul cel Milostiv suferinţele ţi-a scurtat; 
Bucură-te, că, prin pătimirea pentru credinţă şi neamul nostru, cununa slavei în cer 
al luat; 

Bucură-te, Sfinte ierarhe Antim, mucenice al lui Hristos! 





Condacul 8 

Vestea despre sfârşitul tău pământesc pe poporul cel drepteredincios l-a îndurerat 
atunci, dar mai slăvit ocrotitor eşti acum, prin neîncetatele rugăciuni către Hristos 
pentru noi. Drept aceea, cinstim sfântă pătimirea ta, cântând lui Dumnezeu: Ali- 
luia! 


Icosul 8 

Cei care au uneltit şi vremelnic, de moartea ta s-au bucurat, osândă asupra capului 
lor şi-au agonisit, iar noi, smeriţii, cu bucurie îţi cântăm aşa: 

Bucură-te, neînfricat şi adevărat arhiereu al Domnului Hristos; 

Bucură-te, stâlp al Bisericii Ortodoxe prea luminos; 

Bucură-te, că viclenia vrăjmaşilor Adevărului o ai vădit; 

Bucură-te, că de sfatul cel nedrept ai fost osândit,; 

Bucură-te, că de uneltitorii cei răi ai fost chinuit cu cruzime; 

Bucură-te, că în faţa hulitorilor de Dumnezeu ai mărturisit neclintit pe Preasfânta 
Treime; 

Bucură-te, că pe păgâni cu rugăciunile de foc i-ai spăimântat; 

Bucură-te, că toate ispitele şi batjocurile cu smerenie le-ai răbdat; 

Bucură-te, că şi bolnav fiind în temniţă, prin rugăciuni te-ai întărit; 

Bucură-te, că toată slava cea deşartă întru nimic o ai socotit; 


Bucură-te, că, smulgându-ţi părul şi barba, nelegiuiţii te-au ucis mişeleşte; 
Bucură-te, că, nevinovat fiind, după pilda Mântuitorului ai suferit muceniceşte; 
Bucură-te, Sfinte ierarhe Antim, mucenice al lui Hristos! 


Condacul 9 

În chinuri cumplite sfârşit mucenicesc ai luat, apoi, în grabă călăii sub apă te-au 
tăinuit, Sfinte părinte ierarhe Antim, şi astfel cunună de biruinţă ai dobândit în 
ceruri şi cinstire pe pământ, pentru care cântăm lui Dumnezeu: Aliluia! 


Icosul 9 

Adevărul morţii tale martirice, neamul nostru cel creştinesc, duhovniceşte tâl- 
cuindu-l, a fost călăuzit către cunoaşterea şi cinstirea lui Dumnezeu, iar pilda mu- 
ceniciei tale în toată lumea propovăduindu-se, ne îndeamnă să-ţi cântăm: 
Bucură-te, lauda creştinilor şi podoaba cea aleasă a arhiereilor; 

Bucură-te, lumină tainică a tuturor rugătorilor; 

Bucură-te, că suferinţele tale şi pe sfetnicii voievodului i-au îngrozit, 

Bucură-te, că mărturia chinurilor tale adevărul muceniciei a adeverit; 

Bucură-te, că noi, cei nevrednici, cu smerenie te cinstim; 

Bucură-te, că toate faptele tale, izvorâte din iubire milostivă, noi le mărturisim; 
Bucură-te, că, prin osteneli şi sudori, pământul Patriei noastre l-ai sfinţit; 





Bucură-te, că, prin mijlocirile tale, mănăstirea ta duhovniceşte a rodit,; 

Bucură-te, că toate uneltirile celui rău, ridicate asupra ei, s-au surpat; 

Bucură-te, că a ta Sfântă Mănăstire izvor duhovnicesc în mijlocul cetăţii s-a arătat; 
Bucură-te, că prin sfintele tale rugăciuni cei necredincioşi s-au îmblânzit; 
Bucură-te, că în ctitoria ta, prin ocrotirea tuturor sfinţilor, vitregiile vremurilor s-au 
biruit; 

Bucură-te, Sfinte ierarhe Antim, mucenice al lui Hristos! 


Condacul 10 
Viaţa şi faptele tale cele sfinte pe toţi creştinii duhovniceşte i-au ajutat, iar noi, 
Sfinte ierarhe şi părinte Antim, bucurându-ne de acestea, Împăratului Hristos cân- 
tăm: Aliluia! 


Icosul 10 

Viaţa ta cea minunată, pilda slujirii tale smerite şi pătimirea ta plină de răbdare ne 
întăresc acum pe noi, cei aflaţi în necazuri, în ispite, în boli şi în primejdii; drept 
aceea, cu smerenie te rugăm, zicând unele ca acestea: 

Bucură-te, prea înţelept ierarh şi părinte, cunoscător al laudelor cereşti; 

Bucură-te, păstrător de comori duhovniceşti; 

Bucură-te, că dumnezeiasca Scriptură, prin didahiile tale, iscusit ai tâlcuit-o; 
Bucură-te, că, prin lucrarea mâinilor tale, Mănăstirea tuturor Sfinţilor ai împodobit- 
0; 

Bucură-te, al stâlpilor bisericii sculptor neasemuit,; 

Bucură-te, iconar care ai zugrăvit frumuseţea chipului omenesc îndumnezeit; 
Bucură-te, iubitorule prea înţelept al strămoşescului nostru grai; 

Bucură-te, închinător în Duh şi Adevăr şi locuitor prea fericit în Rai; 

Bucură-te, că, prin răbdarea ta, slove prea frumoase, în lemn şi în piatră ai încru- 
stat; 

Bucură-te, cântăreţule cu dulce glas şi mult ascultat; 

Bucură-te, că ai lăsat ctitoriei tale Aşezământ de milostivire către cei săraci; 
Bucură-te, că ai poruncit să binevestim neîncetat cuvântul lui Dumnezeu; 
Bucură-te, Sfinte ierarhe Antim, mucenice al lui Hristos! 


Condacul 11 

Învățăturile şi cuvintele tale sfinţitoare peste veacuri strălucesc, asemenea dia- 
mantelor, Sfinte părinte ierarhe Antim, şi ne îndeamnă pururea să cântăm cu toţi 
Sfinţii: Aliluia! 


Icosul 11 





Toate lucrările tale în lume le-ai arătat ca izvorând, sfinte, din dragoste fierbinte 
pentru Dumnezeu şi pentru aproapele, iar prin sfârşitul tău mucenicesc, turma pă- 
storită de tine Mântuitorului Hristos ai încredinţat-o, pentru care, cu zdrobire de 
inimă, îţi cântăm aşa: 

Bucură-te, prea luminat şi neobosit ierarh al Domnului Hristos; 

Bucură-te, martir cu îndrăzneală sfântă la Tronul cel luminos; 

Bucură-te, că sufletele noastre de sfinţit omoforul tău le-ai atârnat; 

Bucură-te, că noi cuvintele tale cu evlavie le-am păstrat; 

Bucură-te, că poruncile tale cu umilinţă nespusă noi le cercetăm; 

Bucură-te, că şi în rugăciuni tainice, noi jertfa ta o lăudăm; 

Bucură-te, că, în necazuri şi rele pătimiri, prin rugăciunile tale primim puterea de a 
suferi; 

Bucură-te, că, în chip tainic, rugul cel nestins al rugăciunii va dăinui; 

Bucură-te, că, dacă slăbim în luptă, alergăm la tine, sfinte; 

Bucură-te, că în ceasul nedumeririlor, ne luminezi la minte; 

Bucură-te, cel ce îndemni pe toţi la îndreptare; 

Bucură-te, că ai ajuns la dumnezeiasca asemănare; 

Bucură-te, Sfinte ierarhe Antim, mucenice al lui Hristos! 


Condacul 12 


Pentru toate ostenelile ştiute şi neştiute, pentru nevoinţele cele de taină sau desco- 
perite, Domnul Dumnezeu Atotţiitorul, cu mare cinste te-a prea mărit şi cu darul 
muceniciei te-a încununat, iar acum cu toţi Sfinţii cânţi neîncetat: Aliluia! 


Icosul 12 

Tu, sfinte, cu conştiinţă temătoare de Dumnezeu ai săpat adânc, cu litere de foc 
dumnezeiesc, în inimile noastre, numele lui lisus Hristos, Dumnezeu-Omul; iar 
acum, cu sufletele înfiorate de măreţia jertfei tale arhiereşti şi muceniceşti, cântăm 
ție cântare duhovnicească aşa: 

Bucură-te, că a ta arhierie muceniceşte şi în mare cinste ai săvârşit-o; 

Bucură-te, că turma cea încredinţată ţie, către cele cereşti ai povăţuit-o; 

Bucură-te, adevăratule păstor sufletesc şi al celor năpăstuiţi ajutător; 

Bucură-te, că a ta luptă dreaptă şi bună ai dat-o pildă tuturor; 

Bucură-te, că Însuşi Mântuitorului Hristos următor te-ai arătat; 

Bucură-te, că şi marilor ierarhi cu sfinţenia le-ai urmat; 

Bucură-te, că prin viaţa ta sfântă i-ai luminat pe toţi arhiereii de după tine; 
Bucură-te, că aleasă pildă de slujire sfântă şi de dragoste jertfelnică ai dat neamu- 
rilor creştine; 

Bucură-te, că Biserica dreptslăvitoare de pretutindeni a fost sprijinită de a ta bună- 
voinţă; 





Bucură-te, că ortodocşii de limbă greacă, arabă şi georgiană îți datorează recu- 
noştinţă; 

Bucură-te, că şi în Ardealul mult încercat, dreapta credinţă o ai apărat; 

Bucură-te, că şi pe Sfântul voievod Constantin Brâncoveanu curajul muceniciei l- 
al învăţat; 

Bucură-te, Sfinte ierarhe Antim, mucenice al lui Hristos! 


Condacul 13 (de trei ori) 

O, Sfinte părinte, ierarhe şi mucenice Antim, primeşte de la noi aceste laude şi ce- 
re Mântuitorului Hristos cel Preamilostiv să dăruiască Bisericii Sale întărire şi 
neclintire în dreapta credinţă, iar nouă, nevrednicilor Săi robi, să ne dăruiască 
iertare de păcate şi sporire în toate faptele cele bune, ca, mântuindu-ne, împreună 
cu tine şi cu toţi Sfinţii, să-l cântăm: Aliluia! 


Și iarăşi se zice: 


Icosul 1 

Toţi credincioşii dreptmăritori, cunoscându-te ca pe un păstor neînfricat şi bun chi- 
vernisitor al dumnezeieştilor Taine, cu smerită evlavie te laudă așa: 

Bucură-te, că numele Sfântului apostol Andrei mai înainte de călugărie l-ai purtat, 
Bucură-te, că toţi cei oropsiţi şi părăsiţi, la tine adăpost au aflat; 

Bucură-te, că în scaun de mitropolit de un alt sfânt mucenic ai fost numit; 
Bucură-te, că în grele încercări ai rămas neclintit; 

Bucură-te, că la înscăunarea ta în limba română ai predicat; 

Bucură-te, că pe toţi cei îndureraţi şi suferinzi i-ai ajutat, 

Bucură-te, că tu însuţi, izbăvit, pe cei robiţi de patimi i-ai miluit; 

Bucură-te, că porunca Mântuitorului de a iubi toate neamurile o ai împlinit; 
Bucură-te, că pe potrivnicii faptelor bune întotdeauna i-ai ruşinat; 

Bucură-te, că pe cei lacomi de bogății lumeşti i-ai mustrat; 

Bucură-te, că, prin smerenie, pe cele de sus le-ai dobândit; 

Bucură-te, că toţi talanţii duhovniceşti cu înţelepciune i-ai înmulțit; 

Bucură-te, Sfinte ierarhe Antim, mucenice al lui Hristos! 


Condacul 1 

Ție, Sfinte părinte ierarhe Antim, ca unui ales păstor duhovnicesc al Ţării Româ- 
neşti, mare apărător al tuturor celor săraci, luminător al credincioşilor şi următor al 
Pătimirnilor Domnului, îţi aducem din inimă aceste smerite laude, cu dragoste cân- 
tând: Bucură-te, Sfinte ierarhe Antim, mucenice al lui Hristos! 


Apoi rostim această: 





Rugăciune 


B19),(ejăeleil.i 


O, Sfinte al lui Dumnezeu, ierarhe şi mucenice Antim, care pe pământ toate neca- 
zurile şi ispitele de la cel rău, cu darul lui Dumnezeu, le-ai biruit, roagă-te neîncetat 
şi pentru noi nevrednicii şi păcătoşii, ca să primim, prin rugăciunile tale, daruri 
duhovniceşti: puterea de a ne vedea păcatele, dezlegare de greşeli prin mărturisire 
curată, vreme de pocăință cu lacrimi, răbdarea necazurilor ce vin asupra noastră din 
pricina nevredniciei noastre, puterea de a ierta pe cei ce ne-au greşit, voinţă neîn- 


duplecată de a lupta cu păcatul, îndelungă răbdare în încercările trimise de 
Dumnezeu spre folosul nostru, rugăciune curată întru trezvia minţii, discernământ 
al gândurilor, deosebirea duhurilor, nefăţarnică smerenie şi, mai ales, sporire în 
credinţă, în nădejde şi în dragoste către Dumnezeu, către toţi semenii noştri şi către 
toată făptura. 


Cu negrăite suspinuri te rugăm: Sfinte părinte Antim, cere-l Mântuitorului Hristos, 
înaintea Căruia ai aflat sfântă îndrăznire, să trimită şi asupra noastră harul Său cel 
curățitor, luminător şi sfinţitor, ca, întărindu-ne în gând, în cuvânt şi în faptă, să ne 
ajute a sluji lui Dumnezeu şi aproapelui nostru în toată vremea, spre mântuirea 
sufletelor noastre, ca şi prin noi nevrednicii să fie slăvit şi închinat numele Prea- 
sfintei şi de viaţă făcătoarei Treimi: al Tatălui şi al Fiului şi al Sfântului Duh, acum 
şi pururea şi în vecii vecilor. Amin! 


Notă: Acest acatist este varianta publicată cu binecuvântarea PF părinte Daniel, 


patriarhul Bisericii Ortodoxe Române. Pe viitor lucrarea va suferi modificări dato- 
rită noilor informaţii descoperite despre Sfântul Antim Ivireanul. 


Sursa: http://manastireaantim.ro/acatistul/ 





SR 5 e 


Între vlădicii care au înscris pagini strălucite în istoria Bisericii noastre se numără 
şi mitropolitul Ţării Româneşti, Antim Ivireanul. S-a născut în Iviria Sau 
Georgia de azi, în jurul anului 1650, din părinţii loan şi Maria, primind la botez 
numele de Andrei. 


Încă din tinereţe a căzut rob la turci, care l-au dus la Istanbul (Constantinopol). Se 
pare că după ce a scăpat din robie a trăit în preajma Patriarhiei ecumenice, unde a 
învăţat sculptură în lemn, pictură şi broderia. În Istanbul a învăţat limbile greacă, 
arabă şi turcă. Probabil tot acolo s-a călugărit. 


În jurul anului 1690, evlaviosul domn Constantin Brâncoveanu l-a adus în Ţara 
Românească. Aici a învăţat meşteşugul tiparului de la fostul episcop Mitrofan al 
Huşilor, care conducea în acel timp tipografia domnească din Bucureşti. 


În octombrie 1691 a tipărit el însuşi o carte grecească, în care iscălea "Antim iero- 
monah". După alegerea episcopului Mitrofan în scaunul vlădicesc de la Buzău, An- 
tim a ajuns conducător al tiparniţei domneşti de la Bucureşti. Acolo a lucrat până în 
1694, tipărind alte trei cărți, între care şi o Psaltire românească, cu versuri scrise de 
el în cinstea lui Constantin Brâncoveanu, semn că învățase bine limba noii sale 
patrii. 


În 1696 ieromonahul Antim s-a mutat în mănăstirea Snagov, unde a întemeiat o 
nouă tipografie, fund şi egumenul acestei mănăstiri. La Snagov a stat până în 1701, 
tipărind 15 cărţi, dintre care 5 în româneşte. Acum a tipărit un Liturghier greco- 
arab (1701), pentru trebuinţele credincioşilor ortodocşi din îndepărtata Patriarhie 
din Antiohia Siriei. La Snagov ieromonahul Antim a deprins cu meșteșugul 
tiparului şi pe o seamă de ucenici, dintre care cel mai de seamă a fost Mihail Ştefan 
(Istvanovic1), care mai târziu a tipărit cărți la Alba Iulia şi chiar în ţara natală a lui 
Antim, adică în Iviria. 


În anul 1701 Antim s-a reîntors în Bucureşti. Din acel an şi până în 1705 a con- 
tinuat aici şirul tipăriturilor, editând un număr de 15 cărţi, între care şi un Ceaslov 
greco-arab (1702), tot pentru credincioşii din Patriarhia Antiohiei, Noul Testament 
în româneşte (1703) şi altele. 


Calitățile deosebite cu care era înzestrat ieromonahul Antim, ca şi munca rodnică şi 
neobosită pe care a depus-o încă din clipa venirii sale în Ţara Românească, l-au 
făcut vrednic de a fi ales episcop al Râmnicului, la 16 martie 1705. Odată cu 
aşezarea sa în scaunul vlădicesc, a dus acolo şi tipografia de la Snagov, întemeind 





astfel prima tiparniță la Râmnic. În decurs de trei ani a imprimat aici 9 cărţi, din 
care 3 româneşti şi 3 slavo-romane, mai multe cărți de slujbă, dintre care şi 
Liturghierul cu Molitfelnicul, primele ediţii româneşti din Muntenia (1706). 


După o păstorire de abia trei ani de la Râmnic, s-a petrecut o nouă schimbare în 
viaţa lui Antim Ivireanul. La 27 ianuarie 1708 a murit mitropolitul Teodosie, care 
păstorise pe credincioşii din Țara Românească apoape 40 de ani. Înainte de moarte 
şi-a exprimat dorinţa ca episcopul Antim al Râmnicului să-i fie urmaş în scaun, 
socotind că este cel mai vrednic pentru această înaltă treaptă vlădicească. S-a şi 
ținut seama la alegere de dorinţa vrednicului mitropolit. 


Înscăunarea i s-a făcut în ziua de 22 februarie 1708, la Duminica Ortodoxiei, fiind 
de faţă şi patriarhii Alexandriei şi Ierusalimului. Cu acest prilej noul mitropolit a 
rostit o frumoasă cuvântare, arătând ce îndatoriri avea de îndeplinit în noua sa 
slujbă arhierească. 


În activitatea sa de mitropolit al Ungrovlahiei n-a cruțat nici o osteneală pentru 
luminarea credincioşilor, dovedind frumoase calităţi de păstor, predicator şi patriot. 
După aşezarea sa în scaunul mitropolitan a întemeiat o nouă tipografie la 
Târgovişte. Acum a tipărit 18 cărţi, dintre care 1l în româneşte. Cele mai însem- 
nate dintre tipăriturile româneşti erau: 

Psaltirea, 

Octoihul, 

Liturghierul, 

Molitfelnicul, 

Catavasierul, 

Ceaslovul şi 

altele. 


Deci numărul cărților tipărite în româneşte era într-o vădită creştere. Trebuie să 
notăm că mitropolitului Antim îi revine meritul de a fi introdus pentru totdeauna 
limba română în Slujba bisericească, desăvârşind ceea ce se începuse sub Matei 
Basarab (tipicul în româneşte) şi Şerban Cantacuzino (textele biblice). Prin 
tipărirea cărţilor de slujbă în româneşte, Antim a contribuit şi la făurirea unei 
limbi liturgice româneşti, care dăinuieşte până astăzi. Textul liturgic de azi nu se 
deosebeşte decât foarte puţin de cel tradus de Antim. După el au mai rămas 
netraduse numai Mineiele, 'Triodul şi Penticostarul, care se vor tipări mai târziu. 


În 1715 mitopolitul Antim a mutat tipografia de la Târgovişte la Bucureşti. Tot în 
acest oraş a înființat o nouă tipografie, la mănăstirea ocrotită de el, a Tuturor 





anume: 

“4 Învățătura pe scurt pentru taina pocăinţei (Râmnic, 1705), 

+ Învățătura bisericească la cele mai trebuincioase şi mai de folos pentru 
învăţătura preoților (Târgovişte, 1714) şi 

4 Sfătuiri creştine politice către domnitorul Stefan Cantacuzino, în grecește 
(Bucureşti, 1715). 

4 A rămas de la el şi o lucrare în manuscris, intitulată Chipurile Vechiului şi 
Noului Testament, care cuprinde 503 portrete în medalion, cu diferite 
personaje biblice, 3 schiţa şi 8 (se păstrează la Kiev). 

+ Tot mitropolitul Antim i se datoreşte ilustrarea tipăriturilor sale cu gravuri, 
unele din ele fiind de o măiestrie deosebită. Toate acestea arată calităţile 
artistice deosebite cu care era înzestrat. 


O altă latură de seamă din păstoria lui Antim a fost zidirea sufletească a cre- 
dincioşilor săi prin cuvânt. Sunt preţuite până azi predicile sale, numite Didahii, 
în care osândea felurite păcate ale vremii sale, mai ales ale marii boierimi. 


Cunoaştem de la el 28 de predici la diferite duminici şi sărbători şi 7 cuvântări 
ocazionale, toate înfățişând pe Antim ca om de cultură deosebită. În predicile sale 
n-a fost influenţat de alţi predicatori, cum s-a susținut mult timp, ci ele sunt ori- 
ginale, bine gândite şi legate de realitățile vieţii. 


Vrednicul mitropolit Antim este ctitorul mănăstirii cu hramul toţi Sfinţii din 
Bucureşti (numită azi mănăstirea Antim), ridicată în anii 1713-1715, după 
planurile lucrate de el însuşi. Pentru această mănăstire a întocmit un aşa numit 
"Aşezământ”, care este un fel de testament al său, cu rânduieli pentru 
ajutorarea copiilor săraci dornici să înveţe carte, a oamenilor şi fetelor sărace, a 
străinilor etc. 


Mitopolitul Antim Ivireanul s-a îngrijit îndeaproape şi de românii ortodocşi din 
Transilvania. Încă din anul 1699, pe când era numai tipograf, a trimis la Alba Iulia 
pe ucenicul său Mihail Ştefan, care a tipărit acolo două cărți pentru folosul sufle- 
tesc al credincioşilor transilvăneni. După dureroasa dezbinare petrecută sub Ata- 
nsie Anghel, în 1701, mitropolitul Antim a trimis în numeroase rânduri scrisori 
de îmbărbătare către românii din Scheii Braşovului, îndemnându-i să rămână 
Statornici în dreapta credinţă, hirotonind preoți şi diaconi pe seama bisericii lor. 
Arătăm mai sus că a tipărit cărți de slujbă pentru credincioşii arabi din Patriarhia 





Antiohiei, precum şi pentru credincioşii de limba greacă. A stăruit pe lângă 
Constantin Brâncoveanu să ajute compatrioţii săi din Georgia la tipărirea de cărți 
de slujbă în limba lor, trimițând acolo pe ucenicul său Mihail Ştefan, care a tipărit 
la Tbilisi câteva cărţi în limba georgiană. 


Mitropolitul Antim Ivireanul a fost înflăcărat patriot şi luptător împotriva asupririi 
turceşti. Şi-a dat seama că numai o alianţă cu Rusia ar putea duce la înlăturarea 
jugului turcesc. Din pricina aceasta, dar şi prin uneltirile vrăjmaşilor săi, s-au răcit 
legăturile dintre el şi Constantin Brâncoveanu. În 1712 domnul i-a cerut demisia 
din scaun, dar vlădica Antim a întocmit două apărări scrise, prin care-şi dovedea 
nevinovăția, arătând că învinuirile aduse de duşmanii săi erau neîndreptăţite. EI 
şi-a continuat apoi nestânjenit activitatea până la moartea mucenicească a lui 
Brâncoveanu (1714) şi apoi sub urmaşul său, Ștefan Cantacuzino (m. 1716). 


După numirea primului domn fanariot, Nicolae Mavrocordat, în 1716, au 
început zile grele pentru bătrânul mitropolit. Învinuit că a intrat în legătură cu 
austriecii şi că ar fi uneltit împotriva domnului şi închis în temniţa palatului. A 
fost ţinut acolo mai multe săptămâni, cerându-l-se demisia. Refuzând să o dea, 
Mavrocordat a cerut patriarhului din Constantinopol să-l caterisească, lucru pe 


Aşadar, mitropolitul Antim Ivireanul şi-a pus toate cunoştinţele, râvna şi price- 
perea în slujba Bisericii şi a credincioşilor români care-l primiseră cu atâta 
dragoste. Tipozraf, autor de lucrări originale, traducător al cărţilor de slujbă în 
româneşte, predicator şi păstor de suflete, artist, ctitor de lăcaşuri sfinte, 
sprijinitor al Ortodoxiei şi al românilor transilvăneni, Antim Ivireanul este una 
din figurile cele mai luminoase din trecutul Bisericii şi al patriei noastre. 


Acestea au fost motivele pentru care Sfântul Sinod al Bisericii Ortodoxe 
Române, în şedinţa din 20 iunie 1992, a hotărât ca marele ierarh Antim Să fie 
trecut în rândul sfinţilor. Prăznuirea lui se va face în fiecare an în ziua de 27 
septembrie. 





Să ne rugăm, dar, noului sfânt şi mărturisitor al credinţei ortodoxe, zicând: 


"Sfinte părinte ierarhe Antim, cu vrednicie ai rânduit păstori şi învăţători turmei 
tale şi cu înţelepciune dumnezeiască ai revărsat râurile sfintelor tale cuvinte. 
Viaţa ţi-ai pus-o pentru păstoriţii tăi şi cununa muceniciei ai dobândit de la 
Hristos Dumnezeu. Pe Acesta roagă-l, Sfinte părinte ierarhe Antim, Să dăruiască 
pace şi mare milă celor ce săvârşesc sfânta pomenirea ta”. (Toparul sfântului, 
glasul III). 


(Pr. prof. dr. Mircea Păcurariu - Antim Ivireanul, cărturar şi ierarh martir al 
Țării Româneşti) 





